**Korteriühistule rattaparkla ja jäätmemaja ehitamise või süvakogumismahuti paigaldamise toetuse andmise kord**

Määrus kehtestatakse kohaliku omavalitsuse korralduse seaduse § 22 lg 1 p 5 alusel.

**1. peatükk**

**Üldsätted**

**§ 1.** **Reguleerimisala ja eesmärk**

(1) Määrusega kehtestatakse Tartu linna eelarvest korteriühistule rattaparkla ja jäätmemaja ehitamiseks või süvakogumismahuti paigaldamiseks toetuse (edaspidi *toetus*) andmise tingimused ja kord.

(2) Toetuse eesmärgiks on rataste parkimisvõimaluste loomine ja jäätmete liigiti kogumise edendamine ning sellega linna elukeskkonna parendamine ja atraktiivsemaks muutmine.

(3) Rattaparkla käesoleva määruse tähenduses on rattamaja, varjualusega rattahoidja, rattakapp, rattahoidja või muu ratta hoidmiseks kasutatav ehitis.

(4) Rattaparkla ja jäätmemaja ehitamisele kohaldatakse ehitusseadustiku sätteid.

**§ 2.** **Toetuse taotleja**

Toetuse taotlejaks võib olla kümne või enama korteriomandiga korteriühistu või kaks või enam korteriühistut, kus kokku on kümme või enam korteriomandit (edaspidi *taotleja*).

**2. peatükk**

**Taotluse menetlemine**

**§ 3.** **Taotlusvooru väljakuulutamine**

Kui linna eelarves on toetuse maksmiseks raha ette nähtud, kuulutab linnamajanduse osakond (edaspidi *osakond*) taotlusvooru välja hiljemalt eelarveaasta 1. veebruaril. Osakond avaldab teabe toetuse taotlemise võimaluse kohta Tartu linna kodulehel.

**§ 4. Toetuse taotlemine**

(1) Toetuse saamiseks peab osakonnale esitama järgmised dokumendid:

1) taotluse esindaja kirjalik avaldus, milles esitatakse taotleja nimi, registrikood, asukoha aadress ja kontaktandmed (telefon, e-post jms) ja taotletav summa;

2) süvakogumismahuti paigaldamise eskiisprojekt (sealhulgas asendiplaan ja ajakohane geodeetiline alusplaan), mis on kooskõlastatud kaevelubade peaspetsialistiga, või

alla 20 m2 ehitusaluse pinnaga rattaparkla ja/või jäätmemaja arhitektuurne eskiisprojekt (sealhulgas asendiplaan mõõtkavas 1:500, põhiplaan, illustratiivsed vaated koos selgitusega), mis on kooskõlastatud linnaarhitektiga, või

üle 20 m2 aluse pinnaga jäätmemaja ja/või rattaparkla ehitamise korral arhitektuuri ja ehituse osakonna arvamus esitatud ehitusteatise kohta;

3) otsus, milles korteriomanikud on häälteenamusega otsustanud rattaparkla ja/või jäätmemaja ehitamise või süvakogumismahuti paigaldamise;

4) vähemalt kahelt ettevõtjalt võetud hinnapakkumus rattaparkla ja/või jäätmemaja ehitamise või süvakogumismahuti paigaldamise, sealhulgas nende maksumuse, kohta;

5) maa omaniku nõusolek, kui rattaparkla ja/või jäätmemaja soovitakse ehitada või süvakogumismahuti paigaldada võõrale maale.

(2) Kui taotleja ei esita kõiki käesoleva paragrahvi lõikes 1 nimetatud dokumente või dokumentides esineb puudusi, määrab osakond kirjalikult tähtaja puuduste kõrvaldamiseks. Tähtajaks puuduste kõrvaldamata jätmisel jätab osakond taotluse läbi vaatamata.

**§ 5.** **Toetuse suurus**

(1) Toetuse suuruse määramisel lähtutakse taotleja poolt esitatud odavamast hinnapakkumusest (edaspidi *kogumaksumus*).

(2) Toetuse suurus jäätmekogumise terviklikul lahendamisel on kuni 75% kogumaksumusest. Toetuse ülemmääraks on 3000 eurot. Jäätmekogumise terviklik lahendamine on jäätmemaja püstitamine vähemalt korraldatud jäätmeveoga hõlmatud jäätmeliikide (segaolmejäätmed, paber ja kartong, biojäätmed) mahutite jaoks või süvakogumismahutite paigaldamine vähemalt samade jäätmeliikide jaoks.

(3) Toetuse suurus jäätmekogumise mitteterviklikul lahendamisel on kuni 50% kogumaksumusest. Toetuse ülemmääraks on 1000 eurot.

(31) Toetuse suurus rattaparkla ehitamiseks, sealhulgas vajaliku aluspinna ehitamiseks, on kuni 50% kogumaksumusest. Toetuse ülemmääraks on 3000 eurot.

(4) Väljamaksmisele kuuluva lõpliku toetuse suurus võib väheneda käesoleva määruse § 11 lõigetes 2 ja 4 sätestatud juhtudel.

**§ 6.** **Toetuse andmine või toetuse andmata jätmine**

(1) Toetuse andmise taotlusi vaadatakse läbi jooksvalt taotluse saabumise järjekorras, kuni eelarves selleks ette nähtud raha jätkub. Raha lõppemisel teavitab osakond taotluste vastuvõtmise lõpetamisest Tartu linna kodulehel.

(2) Toetuse andmise või toetuse andmata jätmise otsustab osakonna juhataja otsusega ühe kuu jooksul pärast käesoleva määruse § 4 lõikes 1 nimetatud dokumentide esitamist.

**3. peatükk**

**Leping, kontroll ja aruandlus**

**§ 7.** **Lepingu sõlmimine**

(1) Osakonna juhataja sõlmib taotlejaga, kellele on otsustatud toetust anda (edaspidi *toetuse saaja)*, toetuse kasutamise lepingu hiljemalt kahe kuu jooksul arvates toetuse andmise otsuse tegemisest.

(2) Lepingu sõlmimiseks peab toetuse saaja esitama:

1) (kehtetu);

2) (kehtetu);

3) linnamajanduse osakonna poolt väljastatud kaeveloa süvakogumismahuti paigaldamiseks.

(3) Juhul kui käesoleva paragrahvi lõikes 1 nimetatud aja jooksul lepingut tulenevalt toetuse saaja tegevusest või tegevusetusest ei sõlmita, kaotab toetuse andmise otsus kehtivuse.

**§ 8.** **Lepingu sisu**

Lepingus sätestatakse:

1) toetuse objekt;

2) toetuse saamise sihtotstarve;

3) toetuse suurus;

4) tööde lõpetamise tähtpäev, mis ei tohi olla hiljem kui toetuse andmise aasta 15. november;

5) lepingu poolte õigused ja kohustused;

6) lõpparuande ja kuludokumentide esitamise aeg ja kord;

7) vastutus lepingu rikkumise korral;

8) lepingu lõpetamise alused.

**§ 9.** **Kontroll**

(1) Osakonnal on õigus nõuda toetuse saajalt lisainformatsiooni ja täiendavaid dokumente tööde tegemise kohta.

(2) Toetuse sihtotstarbelise kasutamise kontrollimisel lähtub osakond käesolevast määrusest, toetuse taotlemisel esitatud dokumentidest, toetuse andmise otsusest ja lepingust.

**§ 10.** **Aruandlus**

Toetuse saaja on kohustatud esitama tehtud tööde kohta aruande (edaspidi *aruanne)* ja kuludokumendid (arved ja nende tasumist tõendavad dokumendid) hiljemalt 1. detsembriks.

**§ 11.** **Toetuse väljamaksmine, vähendamine ja väljamaksmata jätmine**

(1) Toetus makstakse toetuse saajale välja 10 tööpäeva jooksul pärast aruande ja kuludokumentide esitamist ning vajadusel osakonna poolt paikvaatluse tegemist.

(2) Kui käesoleva määruse § 10 nimetatud kuludokumente ei ole esitatud hinnapakkumuses toodud summa ulatuses, vähendatakse proportsionaalselt määratud toetuse summat.

(3) Osakonnal on õigus jätta toetus välja maksmata, kui:

1) toetuse taotlemisel või lepingu sõlmimisel on esitatud valeandmeid;

2) toetuse saaja ei esita määratud tähtajaks tööde tegemise kohta aruannet;

3) töid, mille jaoks toetus eraldati, ei tehtud.

(4) Osakonnal on õigus jätta toetus välja maksmata või toetust vähendada, kui tööd ei ole tehtud toetuse taotlemisel ja lepingu sõlmimisel esitatud dokumentide kohaselt.

**4. peatükk**

**Rakendussätted**

**§ 12.** **Üleminekusätted**

(1) 2013. aastal kuulutab osakond taotlusvooru välja hiljemalt 1. mail.

(11) 2015. aastal kuulutab osakond taotlusvooru rattaparklate ehitamiseks toetuste saamiseks välja hiljemalt 1. juulil.

(2) Käesoleva määruse § 5 lõikes 2 sätestatud jäätmekogumise terviklikul lahendamisel jõustub biojäätmete kogumiseks süvakogumismahuti paigaldamise nõue veopiirkonnas korraldataval uuel riigihankel edukaks tunnistatud pakkumuse esitanud pakkujaga sõlmitava kontsessioonilepingu jõustumisel.

**§ 13.** **Määruse kehtetuks tunnistamine**

Tartu Linnavolikogu 4. mai 2006. a määrus nr 22 “Korteriühistutele jäätmemajade rajamise toetuse andmise kord” tunnistatakse kehtetuks.